KIRJALLINEN KYSYMYS E-3973/00

esittäjä(t): Olivier Dupuis (TDI) komissiolle

(20. joulukuuta 2000)

Aihe: Tunisia

Tunisian presidentti Ben Ali ilmoitti 7. marraskuuta 2000 uusimmista uudistuksista, vaikka oikeusvaltion ja perusvapauksien alalla ei Tunisiassa edelleenkään ole tapahtunut minkäänlaista parannusta. Tästä ovat osoituksena muutamat jo monen viikon ajan nälkälakossa olleet vangit, joiden tila on kriittinen.

Lisäksi välitoimista päättänyt tuomari asetti Tunisian ihmisoikeusjärjestön (Ligue tunisienne des droits de l'Homme LTDH) tuomioistuimen hallintoon neljään järjestöön ehdolla olleen, mutta valitsematta jääneen henkilön nostettua kanteen järjestöä vastaan ja vaadittua kokouksen päätösten mitätöintiä. Kokous oli päättänyt noudattaa Tunisian viranomaisista riippumatonta linjaa. Haaste saapui 24 tuntia sen jälkeen, kun Tunisian ihmisoikeusjärjestön uusi puheenjohtaja, asianajaja Mohktar Trifin, oli antanut lausuntoja Tunisian hallituksen järjestelemästä kanteesta, jonka tarkoitus oli järjestön lakkauttaminen. Asiaa käsitellään oikeudessa 25. joulukuuta.

Komissio ei ole ottanut kantaa viimeisimpiin Tunisiassa tapahtuneisiin perusoikeuksien loukkauksiin. Tarkoittaako tämä sitä, että komissio katsoo, että Euroopan yhteisön ja Tunisian välisen assosiaatiosopimuksen 2 artiklaa voidaan soveltaa vapaaehtoiselta pohjalta? EIP myönsi Tunisialle kaksi 70 miljoonan euron suuruista lainaa vain muutama tunti sen jälkeen, kun Tunisian ihmisoikeusjärjestö asetettiin tuomioistuimen hallintoon. Onko komissio sitä mieltä, että Tunisian kansa voi tulkita edellä mainitun seikan ja komission kannan puuttumisen niin, että EU ei ole kiinnostunut Tunisian perusoikeuksien tilasta ja että se antaa Tunisian viranomaisille vapauden harjoittaa millaista politiikkaa tahansa?

Christopher Pattenin komission puolesta antama vastaus

(19. tammikuuta 2001)

Kesäkuun 2000 täysistunnossa ja Tunisiasta käydyn keskustelun yhteydessä arvoisat parlamentin jäsenet antoivat komissiolle tilaisuuden esittää kantansa maan ihmisoikeustilanteesta. Tässä yhteydessä komissio eritteli ne syyt, joiden perusteella se pitää tässä vaiheessa sopivana turvautua EuroVälimeri-kumppanuuden tarjoamiin positiivisiin välineisiin, joita ovat poliittinen vuoropuhelu ja yhteisön rahoitus, keinona reagoida Tunisian ihmisoikeustilanteesta esitettyihin väitteisiin.

Käydyn keskustelun jälkeen tilanteessa on tapahtunut sekä myönteistä että kielteistä kehitystä. Esimerkkeinä komissio voi mainita vankiloiden hallintovastuun siirtämisen oikeusministeriön sisällä, tietyille poliittisille vangeille myönnetyt armahdukset ja Tunisian ihmisoikeusjärjestön (la Ligue Tunisienne des droits de l'homme) kokouksen esteettömän kulun. Toisaalta komission tietoon on tullut väitteitä poliittisten vankien syömälakosta, Tunisian ihmisoikeusjärjestön uuden johdon valinnan laillisuudesta sekä herroja Marzouki ja Hosni vastaan esitetyistä syytteistä. Nämä tapahtumat ovat osoitus siitä, että Tunisian siirtyminen demokratiaan ja ihmisoikeuksia kunnioittavaan kulttuuriin takertelee.

Komissio on edelleen vakuuttunut siitä, että EU:n pitäisi nykytilanteessa ja asioiden tässä vaiheessa käyttää kumppanuuden positiivisia välineitä kaikkien niiden tahojen tukemiseksi, jotka työskentelevät Tunisian ihmisoikeustilanteen parantamiseksi. Jäsenvaltioiden ja komission Tunisissa sijaitsevien lähetystöjen päälliköt seuraavat herkeämättä vireillä olevien oikeudenkäyntien kulkua ja tehostavat yhteydenpitoa Tunisian viranomaisten kanssa EU:n näkökannan esille tuomiseksi ja sitä kautta syventävät maan kanssa käytävää poliittista vuoropuhelua. Myös rahoituksen osalta komissio ponnistelee määrätietoisemmin nopeuttaakseen kahden toimittajia ja valtiosta riippumattomia järjestöjä tukevan ohjelman hyväksymistä.

Lopuksi komissio toteaa, että olisi väärin jättää mainitsematta Euroopan parlamentin keskeinen asema tässä prosessissa. Parlamentin vierailut ja julkiset keskustelut edistävät tietoisuutta näistä kysymyksistä ja antavat pontta niistä käytävälle vuoropuhelulle, minkä puolestaan pitäisi ajan myötä johtaa kantojen lähentymiseen Tunisian kanssa.